Paset ti programa ti Gobierno Munisipal nga idauluan ni Mayor Edgardo “Ediboy” S. Cobangbang, Jr. iti pannakatakuat dagiti posible a maimula a maipanawen nangruna dagiti “off-season cash crops” a pakanayonan pay ti matgedan dagiti mannalon ken mangbalanse ti sirkulo dagiti produkto a mailaklako iti Merkado Publiko (NISTC).
Nangted ti Seminis/Monsanto Corporation ti bukel a maimula a managan ti Tender 58 nga maapit iti unos ti 60 nga aldaw manipud iti pannakaimulana. Tumulong met dagiti Teknisianda nga agmonitor ken mangtarabay iti Demo-Farm, segun ken ni Mrs. Ester Aguimbag, Demo-Farm Coordinator. Tumultulong met iti Demo-Farm a mangiwanwan kadagiti agas-asikaso a trabahador da Mr. Edgar S. Balangatan, Municipal Technologist ken Mr. Nathaniel Galamgam, pannakabagi ti DA-LGU.
Tallo kaeskediulan (5 nga aldaw ti baet) iti pannakaimula ti bukel (by plot ti aray dagiti naimula) ket nangrugi ti panagmulada iti umuna a lawas ti Oktubre 2011. Dandanin mabalin nga apiten ti immuna, agsabsabong ti maikadua ken maikatlo. Manamnama a 5 tonelada ti maapit iti maysa ektaria, segun ken ni Mrs. Ester Aguimbag, Municipal Technologist ti DA-LGU ken Coordinator daytoy a Demo ken sinarurongan ni Mr. Eddy Sevilleja, nakapadasen ken Presidente ti nalatak a Bungro Farmers’ Association, Barangay Bungro, Cabugao, Ilocos Sur.
Paset pay ti demo ti panangpada iti naganus a pannakailako ti bungana (marketing aspect) tapno mapasingkedan ti pammati a nanginngina nangruna ta maipanawen met a pagkasapulan dagiti aglaklako ti liningta ken tinuno a mais nangruna iti puraw kadagiti lugar a pagdadanonan ti adu a tao.
Segun ken ni Mrs. Zenaida S. Andrada, Municipal Agriculturist, ti mais ti maikatlo ita a kaaduan a naimula ita a 2nd Crop 2011. Umuna ti tabako, pagay, mais sa nateng.
Ti nakabingayan ti klase (per ektaria) ti naimula iti umabot a 2,271 ektarias a pagmulmulaan iti intero a Munisipalidad ket dagiti sumaganad: Tabako-1,649 Has; Pagay-215 Has.; Mais-207 Has.; Nateng (agraman bawang, sandia, lasona ken dadduma pay)-200 Has., segun pay ken ni Municipal Agriculturist Andrada. # (Rinetrato ken insurat ni JOED SABIO SAJONIA)
ilo_Latn ilo_Latn ilo_Latn ilo_Latn ilo_Latn ilo_Latn